ഉഷഃകാലം നാം എഴുന്നേൽക്കുക പരനേശുവെ സ്തുതിപ്പാൻ
ഉഷഃകാലം നാം എഴുന്നേൽക്കുക 
പരനേശുവെ സ്തുതിപ്പാൻ
ഉഷഃകാലം എന്താനന്ദം നമ്മൾ 
പ്രിയനൊടടുത്തീടുകിൽ 

ഇതുപോലൊരു പ്രഭാതം നമു-
ക്കടുത്തീടുന്നു മനമെ!
ഹാ! എന്താന്ദം നമ്മുടെ പ്രിയൻ 
നീതി സുര്യനായ്‌ വരുന്നാൾ

നന്ദിയാലുള്ളം തുടിച്ചീടുന്നു 
തള്ളയാമേശു കാരുണ്യം 
ഓരോന്നൊരോന്നായ്‌ ധ്യാനിപ്പാനിതു 
നല്ല സന്ദർഭമാകുന്നു

ഇന്നലെ ഭൂവിൽ പാർത്തിരുന്നവ-
രെത്ര പേർ ലോകം വിട്ടുപോയ്
എന്നാലൊ നമുക്കൊരുനാൾകൂടെ 
പ്രിയനെ പാടി സ്തുതിക്കാം

നഗ്നനായി ഞാൻ ലോകത്തിൽ വന്നു 
നഗ്നനായിത്തന്നെ പോകുമെ
ലോകത്തിലെനിക്കില്ലയാതൊന്നും 
എന്റെ കൂടന്നു പോരുവാൻ

ഹാ! എൻ പ്രിയന്റെ പ്രേമത്തെയോർ-
ത്തിട്ടാനന്ദം, പരമാനന്ദം!
ഹാ! എൻപ്രിയനാ പുതുവാനഭൂ 
ദാനം ചെയ്തതെന്താനന്ദം!

മരുവിൽ നിന്നു പ്രിയന്മേൽ ചാരി 
വരുന്നൊരിവൾ ആരുപോൽ
വനത്തിൽ കൂടെ പോകുന്നെ ഞാനും 
സ്വന്ത രാജ്യതിൽ ചെല്ലുവാൻ

കൊടുങ്കാറ്റുണ്ടീ വനദേശത്തെൻ 
പ്രിയനെ എന്നെ വിടല്ലേ
കൊതിയൊടു ഞാൻ വരുന്നേ- 
എന്റെ സങ്കടമങ്ങു തീർക്കണെ!

മൂത്താം‌പാക്കൽ സാധു കൊച്ചു കുഞ്ഞുപദേശി

പുറത്തേക്കുള്ള കണ്ണികൾ
share.ovi.com-ൽ ഈ കീർത്ത്നത്തിന്റെ ഓഡിയോ വേർഷൻ

സമ്പൂർണ്ണ ഗാനങ്ങൾ
സാധു കൊച്ചു കുഞ്ഞുപദേശി രചിച്ച കീർത്തനങ്ങൾ